Il-Kummissjoni Ewropea - Stqarrija għall-istampa L-użu mill-ġdid tal-ilma: il-Kummissjoni tilqa' l-ftehim provviżorju dwar ir- rekwiżiti minimi għall-użu mill-ġdid tal-ilma fl-agrikoltura Brussell, it-3ta' dicembru 2019 Ir-regoli l-ġodda, li l-Kummissjoni pproponiet f'Mejju tal-2018, se jistabbilixxu rekwiżiti minimi armonizzati dwar il-kwalità tal-ilma għall-użu mill-ġdid b'mod sikur tal-ilma urban mormi ttrattat bħala ilma tat-tisqija fl-agrikoltura. Il-Kummissarju għall-Ambjent, l-Oċeani u s-Sajd, Virginijus Sinkevičius, qal hekk: "Permezz ta' dan il-ftehim provviżorju, qed nagħtu lill-UE għodda b'saħħitha biex tindirizza xi wħud mill-isfidi li t-tibdil fil- klima qed joħloq. Flimkien mal-miżuri għall-iffrankar tal-ilma u għall-użu effiċjenti tiegħu, l-użu tal-ilma reklamat fis-settur agrikolu jista' jkollu rwol importanti biex jiġu indirizzati l-istress fuq l-ilma u n-nixfa, filwaqt li jiggarantixxi għalkollox is-sikurezza taċ-ċittadini tagħna". Bħalissa, ftit Stati Membri biss jużaw l-ilma mill-ġdid u dan isir f'livelli li huma ferm inqas minn dak potenzjali tiegħu. Ir-regoli li għadu kif intlaħaq qbil dwarhom se jiffaċilitaw u jippromwovu l-użu ta' din il-prattika pożittiva, li tista' tiżgura li l-bdiewa tal-UE jkollhom provvista aktar prevedibbli ta' ilma nadif u tgħinhom jadattaw għat-tibdil fil-klima u jimmitigaw l-impatti tiegħu. Billi jistabbilixxu rekwiżiti minimi, ir-regoli l-ġodda se jiżguraw is-sikurezza tal-prattika u jżidu l-fiduċja taċ-ċittadini fil-prodotti agrikoli fis-suq intern tal-UE. Dan l-approċċ armonizzat se jiffaċilita wkoll il-funzjonament tajjeb tas- suq intern għall-prodotti agrikoli u se joħloq opportunitajiet ġodda tan-negozju għall-operaturi u għall- fornituri tat-teknoloġija. Skont il-leġiżlazzjoni l-ġdida, l-ilma urban mormi ttrattat li jkun diġà għadda minn ċertu trattament skont ir-regoli tad-Direttiva dwar it-trattament tal-ilma urban mormi, se jsirlu trattament addizzjonali biex jilħaq il-parametri l-ġodda ta' kwalità minima u b'hekk ikun jista' jintuża fl-agrikoltura. Minbarra r-rekwiżiti minimi armonizzati, il-leġiżlazzjoni l-ġdida tistabbilixxi wkoll rekwiżiti minimi armonizzati dwar il-monitoraġġ, dispożizzjonijiet dwar il-ġestjoni tar-riskju biex jiġu vvalutati u indirizzati r-riskji addizzjonali potenzjali għas-saħħa u r-riskji ambjentali li jista' jkun hemm, u proċedura għall-ħruġ tal-permessi u dispożizzjonijiet dwar it-trasparenza, li permezz tagħhom se tiġi ppubblikata l-informazzjoni ewlenija dwar kull proġett għall-użu mill-ġdid tal-ilma. Il-passi li jmiss Il-Parlament Ewropew u l-Kunsill tal-UE issa jridu japprovaw il-ftehim provviżorju b'mod formali. Wara li japprovawh, ir-Regolament jiġi ppubblikat f'Il-Ġurnal Uffiċjali tal-Unjoni Ewropea u jidħol fis- seħħ 20 jum wara. L-għan tar-Regolament li pproponiet il-Kummissjoni huwa li jtaffi l-iskarsezza tal-ilma fl-UE fil-kuntest tal-adattament għat-tibdil fil-klima. Dan se jiżgura li l-ilma mormi ttrattat maħsub biex jintuża bħala ilma tat-tisqija fl-agrikoltura jkun sikur, u b'hekk se jipproteġi liċ-ċittadini u lill-ambjent. Il-proposta ssarraf f'realtà wieħed mill-impenji tal-Pjan ta' Azzjoni għal Ekonomija Ċirkolari, u tikkompleta l-qafas legali eżistenti tal-UE dwar l-ilma u l-oġġetti tal-ikel. Hija tikkontribwixxi wkoll biex jintlaħqu l-Għanijiet ta' Żvilupp Sostenibbli tan-NU fl-UE (b'mod partikulari l-għan nru 6 dwar l-ilma u s-sanità), kif ukoll biex jiġi mmitigat it-tibdil fil-klima u biex ikun hemm adattament għalih. Għal aktar tagħrif Il-proposta dwar l-użu mill-ġdid tal-ilma u l-annessi tagħha Il-paġna dwar il-politika tal-użu mill-ġdid tal-ilma Id-Direttiva dwar it-trattament tal-ilma urban mormi Il-paġna dwar l-implimentazzjoni tal-Pjan ta' Azzjoni għal Ekonomija Ċirkolari Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-u_u_mill-_did_tal-ilma__il-Kummissjoni_tilqa__l-ftehim_provvi_orju_dwar_ir-rekwi_iti_minimi_g_all-u_u_mill-_did_tal-ilma_fl-agrikoltura.pdf